Villy Søvndal (SF), 2006-05-18:
Som vores mulighed for at skaffe os viden til debatten i dag har vi fået regeringens Irakredegørelse, vi har fået beslutningsforslaget fra regeringen, og vi har fået en sikkerhedsvurdering fra Forsvarets Efterretningstjeneste.
Ikke mindst den sidste er det værd at lægge mærke til, fordi de, der er tilhængere af en fortsættelse, dvs. de borgerlige partier inklusive Dansk Folkeparti, har en beskrivelse af, at det går stadig fremad, og derfor skal vi tage det sidste nøk, indtil problemerne er overstået.
Det er et billede, som er fuldstændig uigenkendeligt, når man læser rapporten fra Forsvarets Efterretningstjeneste.
Jeg har læst samtlige de rapporter, der er kommet fra FE, fra man startede krigen til nu.
Det her er så ubetinget den mest dystre.
Det er jo ganske tankevækkende, at efter 3 års krig, 3 år og 3 måneder, står man i en situation, hvor tilstanden ikke bliver forbedret, men på et helt afgørende stræk forværret.
Derfor er det også underligt, at regeringen vælger at give dette billede.
Jeg ved ikke, hvor mange i denne verden der har det billede.
Det kan være, at den amerikanske præsident stadig væk har det billede og så den danske regering og Dansk Folkeparti, men så er der vel heller ikke flere, der kan fastholde et billede af stabil fremgang i Irak, selv om der er nogle problemer.
Sandheden er jo, at kigger man på de afgørende parametre, så går det baglæns i Irak.
Så er der mere kaos, så er der mere sammenbrud af samfundslivet.
Jeg kan se, at hr. Skibby er vendt tilbage, han kom til at oplyse Folketinget om noget forkert.
Det er jo ikke strafbart, når man ikke er minister, men han kom til at sige, at elproduktionen er stigende.
Hvis man læser i regeringens redegørelse, står der det stik modsatte på side 17, hvor der står, at den er faldende.
Men det kan være, at hr. Hans Kristian Skibby har en viden, som regeringen ikke har.
Det kan vi få afklaret under spørgsmålene.
Men det er egentlig underligt, at man også fra Dansk Folkepartis side vælger oven i købet at forstærke det skønmaleri, som regeringen har på punkter, hvor det endda helt oplagt er i modstrid med, hvad regeringen selv siger.
Jeg synes, det er overraskende, at man slet ikke er optaget af antallet af dræbte i en krig, der har krævet så usædvanlig mange civile ofre, som tilfældet er, også fordi vi har rapporter om det.
Vi har det fra internationale organisationer, der er optaget af de her ting, men regeringen udelader det.
Det er klart, at det leder frem til spørgsmålet: Hvorfor udelader regeringen at give et retvisende billede af situationen i Irak?
Det har jeg siddet og spekuleret lidt på, mens ordførerne har talt, og jeg er egentlig ikke så meget i tvivl, for hvis man tegnede det retvisende billede af situationen i Irak efter 3 års krig, så var det svært at argumentere for, at det, der indtil nu ikke har virket, skal man bare fortsætte med, og det er regeringens konklusion.
Det andet, jeg vil sige, er, at det, der fremstår tydeligt for alle de af Folketingets medlemmer, der er internationalt orienteret, er, at Danmark placerer sig i en stadig mere isoleret position i den her diskussion.
Landene omkring os trækker sig tilbage.
Vi har ingen skandinaviske lande, der deltager.
Vi har på nær England ingen af de gamle vesteuropæiske lande, der deltager, Italien har trukket sig osv. osv.
Så vi er i en situation, hvor Danmark udstiller sig som et af de få europæiske lande, der vælger fuldstændig kritikløst at stå bag den amerikanske præsidents krig.
Jeg vil så runde af med at sige, at vi advarede, dengang regeringen og Dansk Folkeparti startede den her krig, imod de kræfter, man slap løs.
Det, vi kan se i dag, er, at terroren er eksploderet.
Vi kan konstatere, at det alt sammen var bygget på løgn, på fordrejninger, på usandheder.
Vi kan konstatere, at modsætningsforholdet mellem den arabiske verden og den vestlige del af verden er øget dramatisk.
Vi kan konstatere, at demokratifremskridtene i Mellemøsten efter det her eventyr er gået baglæns.
Så der er på alle punkter tale om en eklatant fiasko.
Jeg skal så understrege til sidst, at SF ikke kan meddele sit samtykke til beslutningsforslaget.